توں ݙس کاکا

(شاکا سانگھڑی)

اے 1990 دے الیکشن دی ڳالھ ہے۔ بی بی شہید دی ݙڈھ سال دی جمہوری حکومت دا ضیاالحق دی باقیات کریا کرم کر چکے ہن۔ ٻہوں رنج، ݙکھ  اتیں بھئو دا ویلھا ہئی۔ اڄوکے سوجھلے وچ ݙیہدے ہئیں تاں سُدھ پوندی ہے جو کیویں بی بی شہید دی حکومت کوں مُکاوݨ دے تاݨے پیٹے امریکی تے پاکستانی اسٹیبلشمنٹ کنیں گھن سعودی عرب دے مجاہد اعظم اُسامہ بن لادن تائیں کھنڈے ہوئے ہائین اتیں وچوں نقلیں (tricksters) دی ہک لمبی تیند ہئی جیندے وچ اَڄ دے لبرل نونی حکمرانیں کنیں گھن جماعت اسلامی اتیں نوائے وقتی جہیں سبھے کردار شامل ہن۔
سرائیکی لوک سانجھ دی سنگت گومگو دا شکار ہئی جو موڑی ساݙا اتھاں کیا کردار بݨدے؟ ایں حوالے نال لوک سانجھ دا ہک کٹھ تھیا۔ اُستاد فداحسین گاݙی اتیں نال ڳنڈھی جمہوری اتیں ترقی پسند سنگت دا اے وچار ہا جو ساکوں بی بی شہید اتیں جمہوری تحریک دا ٻانہہ ٻیل تھیوݨا چاہیدے اتیں ایندے کیتے سرائیکی لوک سانجھ الیکشن وچ پیپلزپارٹی دی حمایت دی قرارداد پاس کرے۔ مظہر عارف سئیں  جیڑھے جو اوں ویلھے لوک سانجھ دے جنرل سیکریٹری ہن، اُنہاں اعتراض چاتا جو سرائیکی لوک سانجھ تاں ہک غیر سیاسی پلیٹ فارم ہے اتیں اے سیاسی قرارداد کیویں پاس کر سڳدی ہے؟ ڳالھ یا درست آکھوں تاں جھیڑا ودھ ڳیا۔ چھیکڑ مظہر عارف سئیں اوکھے تھی کنیں اُستاد فداحسین گاݙی کنوں پُچھیا: "کیا بی بی تہاݙی کُجھ لڳدی ہے؟" اُستاد فداحسین اپݨے خاص شانتی آلے سٹائل وچ آکھیا۔ "جی کاکا۔۔۔ تُہاݙی کُجھ لڳے نہ لڳے پر ساݙی لازمی لڳدی ہے۔" قرارداد تاں پاس تھی ڳئی پر سانجھ اُتیں سنجھ پئے ڳئی۔۔۔۔ اے ہک لمبی کہانی ہے جو کیویں لوک سانجھ دی ری۔آرگنائزیشن دے ناں اُتیں اونکوں چیݨا چیݨا کیتا ڳیا۔ کیویں مُلتان میٹنگ تھئی۔ اُستاد فداحسین گاݙی اپݨا صدرارت کنیں استعفی ݙتا اتیں کیویں محمود نظامی دے الیکشن دی راہ کھوٹی کیتی ڳئی۔

جیویں آہدن ویلھا ہک جاہ نئیں رہندا۔ 1993 دے الیکشن دا ٹائم آڳیا۔ پاکستانی اسٹیبلشمنٹ بی بی شہید بارے وت نرم تھی چُکی ہئی۔ مُلتان دی سنگت فاروق لغاری نال مل کنیں موئی ہوئی سرائیکی لوک سانجھ کوں جیندا کر کنیں بی بی شہید دا سرائیکی دے حوالے نال ہک سیمینار رکھیا ۔ مظہر عارف اوں پروگرام دے سٹیج سکریٹری بݨ ڳئے اتیں وت چویج کنیں فاروق لغاری دے صدرارتی محل وچ میڈیا سیل دی ہک سیٹ سنبھال ٻیٹھے۔ جݙاں مرتضی بھٹو چٹے ݙیہاڑے قتل تھیا، بی بی شہید دی حکومت ڈیرہ غازی خان دے لغار برطرف کر ݙتی اتیں آصف علی زرداری کوں لہور کنیں گرفتار کرجیل وچ سٹ ݙتیا ڳیا تاں اسلام آباد دی سنگت دی مظہرعارف نال ملاقات تھئی اتیں پُچھیا جو کیا تُساں ہُݨ وی لغار دے صدارتی محل میڈیا سیل وچ کم کریندے رہسو؟ اُنہیں دا جواب ہئی جو "اے نوکری ہے اتیں ایندا سیاست نال کیا ڳانڈھا؟"۔ پر ایندا سیاست نال ڳانڈھا تاں ہئی جو جݙاں فاروق لغار کوں نوازشریف بے عزت کر صدارت کنیں ہٹایا تاں نوکری وی چلی ڳئی۔

اوندے باد ہک لمبی کہاݨی ہے سویل کنیں گھن سرائیکی لوک پارٹی دے بݨن تائیں دی۔۔۔ کیا کیا تھیندا ریہا تے کیویں کیویں تھیا، ایندی پھرول کہیں ٻئے ویلھے۔۔۔۔
کُجھ سنگتی بجا طور آکھ سڳدن جوایں ساری کہاݨی وچ شخصیات کوں ڈسکس کرݨ دی کیا تُک ہے؟  پر کیا کوئی کہاݨی کرداریں مُتوں تھی سڳدی ہے؟ تاریخ وی ہک کہاݨی وانگوں ہوندی ہے۔ سرائیکی تحریک دی تاریخ کُجھ  ݙہاکیں دی تاریخ ای تاں ہے اتیں اوندے ٻہوں سارے کردار اڄ وی جیندے جاڳدے ہن اتیں اپݨے اپݨے دڳ اُتے ٹردے پئین۔ جیندی ہک جھلکی 10 اپریل 2017 کوں رفعت عباس سئیں دے انکارآدر وچ تھئے مُلتان دے پروگرام وچ تھئی ہے۔ اے کہاݨی کرݨ دی عملی وجہ اے ہے جو ہُݨ وت اڳلے سال الیکشن ہن اتٰیں سرائیکی صوبہ دی عوامی مانگ دا سوال ہے۔ نال نال سرائیکی لوک سانجھ کوں ری۔آرگنائز کرݨ دی ڳالھ وی چلدی پئی ہے۔ ایں سبھے پچھوکڑ وچ پراݨے اتیں ننویں کردار سٹیج سنبھلیندے پئین۔
حوالے